[{"text_idx": "#000001", "text": "Urriaren 7an gure institutura sailburua, sailburuordea eta Bizkaiko delegatua etorri ziren. Bisita mamitsua izan zen eta ondo ikusi zuten, COVID dela eta, gure institutuan gertatzen ari zela eta bide batez beste zentru guztietan errepikatzen dela, hau da, espazio falta, errekurtsoen eza, beldurrak eta planifikazio txarrarekin egin diren akatsen emaitzak. Dokumentu bat eman genien eta behean duzue laburpen kronologiko bat (guk emandakoa 5 folio, hau 2, besterik ez). Bilerak bi parte izan zituen, bata kexa eta salaketekin, eta bigarrena gure eskariak eta haien proposamenak entzutea. Gutxienez zeozer ikusi eta entzun zuten, elkarrizketarako jarrera erakutsi zuten eta nahiko atseginak izan ziren, gero gerokoa."}, {"text_idx": "#000002", "text": "Haien esku lema dago eta Hezkuntza-itsasontzi hau kai baten aproposa eramateko norabidea aldatu behar dute bai ala bai, ikusiko dugu, oso adi egongo gara zalantzarik gabe."}, {"text_idx": "#000003", "text": "Irrifar gutxi aurkitu omen dituzte zenbaitek berriro irekitako ikastetxeetan. Irrifar gutxi eta pankarta gehiegi nonbait. Desoreka hori, adierazgarria iruditu zaio bere karguan estreinatu berri den Jokin Bildarratz Hezkuntza Sailburuari. Bada, irakasle garen legez, azalpenetan jaioak gara aspaldi, erraza zaigu pankarten atzeko haserrea eta samina argudiatzea:"}, {"text_idx": "#000005", "text": "Egun egiten ditugun aldarrikapenak ez dira birus batek sortarazitakoak. Pandemia honek inoiz baino nabarmenago utzi ditu urteetan eginiko aldarrikapenak. Erratioak jaistea ezinbestekotzat jo izan dugu beti, maila pedagogikoan zein akademikoan ikasleen beharrizanei arreta egokiago bat ematekotan. Pandemiak garbi utzi duena zera da, osasunari erreparatuz ere, 40 metro karratutan 25na nerabe sartzea ez dela bideragarria. Jakin badakigu, bapatean OMS-ek proposatutako 15 ikasleko erratioak bermatzea zeharo zaila izan daitekeela, bai azpiegitura zein irakasle eza dela eta. Baina konbentzituta gaude, inoiz baino lehentasun handiagoz ekin behar diogula erronkari; adostasunak bilatuz herri honek behar duen zutabe garrantzitsuenetako bat indartu eta berreraiki beharra daukagu, etorkizun hurbilari anbizioz begiratuz. Kalitatezko eskola publiko eta euskalduna dugu helburu, balore feministetan oinarrituta, eta ikasleen beharrizanei ekitatez erantzungo diona, familien desoreka sozio-ekonomikoen gainetik ikasleen premiak asetuko dituena oro har. Honetan irmoki sinisten dugu, Hezkuntza Sailak bide bera egiten hastea besterik ez dugu behar; inbertsio publiko, aurreikuspen, proposamen eta ekintza zehatzekin, borondate politikoarekin alegia. Has gaitezen ba, hamarnaka urte galduak dira baina bidea zein den badakigu behintzat. Soilik horrela, elikatuko baititugu ikastetxeak irrifarrez. Soilik orduan, aldatuko da irrifar eta pankarten arteko korrelazioa."}]